text: Ngũgĩ wa Thiong'o: «Escriure sobre les injustícies del passat és una manera de lluitar contra les injustícies del present»
  L'obra de Thiong'o ha anat guanyant presència a les nostres llibreries, tant en català com en castellà, gràcies especialment a l'aposta, ferma i decidida, de l'editora Laura Huerga, que està publicant en els seus segells Raig Verd i Rayo Verde pràcticament tota la seva obra de no ficció, com Somnis en temps de guerra i La Casa de l'Intèrpret, dos magnífics volums de memòries, i alguns dels seus assajos, com Desplaçar el centre i Descolonitzar la ment, on Thiong'o exposa els greus efectes que ha tingut el colonialisme en les societats i les cultures africanes. D'entre les seves novel·les, cal destacar El diable a la creu (Txalaparta) i El brujo del cuervo (Alfaguara). La seva obra destaca, a més de per la seva qualitat, per exposar la lluita de les minories contra el poder colonial i la imposició religiosa i cultural a l'Àfrica, a més de retratar la vida en una societat tan patriarcal i jerarquitzada com la que va conèixer l'autor quan vivia a Kènia.